作者:白居易
標題:高僕射
內容:富貴人所愛，聖人去其泰。所以致仕年，著在禮經內。玄元亦有訓，知止則不殆。二疏獨能行，遺跡東門外。清風久銷歇，迨此向千載。斯人古亦稀，何況今之代。遑遑名利客，白首千百輩。惟有高僕射，七十懸車蓋。我年雖未老，歲月亦雲邁。預恐耄及時，貪榮不能退。中心私自儆，何以為我戒。故作僕射詩，書之於大帶。